Missionerande Kopimistsamfundet

Missionerande Kopimistsamfundet (doslova „Misionárska kopimistická spoločnosť“; prívrženci sa v médiách volajú kopimisti a príslušné náboženstvo kopimizmus) je spoločenstvo ľudí, ktorí tvrdia, že kopírovanie súborov je posvätná cnosť. Táto spoločnosť, založená vo Švédsku 19-ročným študentom filozofie, Isakom Gersonom, bola na svoju tretiu žiadosť uznaná tamojšími úradmi ako náboženská komunita.

Gerson poprel informácie, že server The Pirate Bay v súčasnosti operuje pod záštitou kopimistov.

Princípy
Vyznávači tohto náboženstva sami seba nazývajú kopimisti podľa anglického copy me. Pôvod tohto výrazu sa nachádza vo verši Biblie: Napodobňujte ma, ako aj ja napodobňujem Krista.(1 Kor 11:1). Tento verš bol kopimistami preložený nasledovne: Kopírujte ma, moji bratia, ako aj ja kopírujem samotného Krista. "Kopimista" alebo "kopimistický intelektuál" je osoba, ktorá verí, že všetky informácie by sa mali voľne šíriť a byť neobmedzované. Táto filozofia odporuje akejkoľvek forme privlastňovania si vedomostí, ako sú napríklad autorské práva, a podporuje pirátstvo všetkých typov médií vrátane hudby, filmov, televíznych relácií a softwaru.

Podľa slov spoločnosti "V našej viere je komunikácia svätá." Na ich webovej stránke nie je uvedená žiadna viera v Boha či nadprirodzené javy. CTRL+C aCTRL+V, počítačové skratky pre "Kopírovať" a "Prilepiť" sú považované za posvätné symboly. 

Kopimistická viera sa dá zhrnúť do týchto bodov:
 Všetko poznanie všetkým
 Hľadanie poznania je sväté
 Kolobeh vedomostí je posvätný
 Akt kopírovania je posvätný

Podľa kopimistickej "ústavy":
 Kopírovanie informácií je eticky správne.
 Šírenie informácií je eticky správne.
 Copymixing (kopírovanie a následné upravovanie) je posvätný druh kopírovania, viac než dokonalé digitálne kopírovanie, pretože zväčšuje a zlepšuje pokladnicu vedomostí
 Kopírovanie a upravovanie informácií, sprostredkovaných inou osobou,  je vnímané ako prejav úcty a prijatia kopimistickej viery.
 Internet je svätý.
 Zdrojový kód je zákonom.

5. januára 2012 bol kopimizmus vo Švédsku uznaný sa právoplatné náboženstvo.

Referencie

Náboženské smery